20 Kilumbu mosi, ntangu yandi vandaka kulonga bantu na tempelo mpi kuzabisa nsangu ya mbote, bamfumu ya banganga-nzambi, bansekudi, mpi bankuluntu kwisaka2 ebuna bo tubilaka yandi nde: “Songa beto, na nki kiyeka nge ke sala mambu yai? To nani pesaka nge kiyeka yai?”+3 Yandi vutudilaka bo nde: “Mono mpi ta yula beno ngiufula mosi, mpi beno songa mono:4 Mbotika ya Yoane katukaka na zulu to na bantu?”5 Ebuna bo solulaka bo na bo, mpi tubaka nde: “Kana beto tuba nde, ‘Na zulu,’ yandi ta tuba nde, ‘Sambu na nki beno kwikilaka yandi ve?’6 Kansi, kana beto tuba nde, ‘Na bantu,’ bantu yonso ta losila beto matadi, sambu bo ke ndimaka nde Yoane vandaka mbikudi.”+7 Yo yina bo vutulaka nde bo zabaka ve kana yo katukaka na wapi.8 Yezu tubilaka bo nde: “Mono mpi, mono ke songa beno ve na nki kiyeka mono ke sala mambu yai.”9 Ebuna yandi yantikaka kupesa bantu mbandu yai: “Muntu mosi kunaka kilanga ya vinu+ mpi bikaka yo na bantu ya ke salaka bilanga sambu bo futila yo, ebuna yandi kwendaka na insi ya nzenza sambu na ntangu mosi ya nda.+10 Ntangu nsungi ya kukatula bambuma lungaka, yandi tindaka mpika mosi na bantu ya ke salaka bilanga sambu bo pesa yandi ndambu ya bambuma ya kilanga ya vinu. Kansi bantu ya ke salaka bilanga bulaka yandi mpi vutulaka yandi maboko mpamba.+11 Yandi tindaka diaka mpika ya nkaka. Yandi mpi bo bulaka yandi, bo pesaka yandi nsoni, mpi bo vutulaka yandi maboko mpamba.12 Yandi tindaka diaka mpika ya tatu; yandi mpi bo lwadisaka yandi mpi bo losaka yandi na nganda.13 Ebuna, munkwa-kilanga ya vinu tubaka nde, ‘Nki mono ta sala? Mono ta tinda mwana na mono, yina mono ke zolaka mingi.+ Ntembe kele ve nde bo ta zitisa yandi.’14 Ntangu bantu ya ke salaka bilanga monaka yandi, bo yindulaka bo na bo nde, ‘Yandi yai muntu yina ta baka kimvwama. Beto fwa yandi sambu kimvwama kukuma ya beto.’15 Yo yina bo losaka yandi na nganda ya kilanga ya vinu mpi bo fwaka yandi.+ Ebuna, munkwa-kilanga ya vinu ta sala bo inki?16 Yandi ta kwisa mpi ta fwa bantu yai ya ke salaka bilanga ebuna yandi ta pesa kilanga ya vinu na bantu ya nkaka.”Ntangu bo waka mambu yai, bo tubaka nde: “Bika nde yo salama ve ata fioti!”17 Kansi yandi talaka bo mpi tubaka nde: “Ebuna mambu yai ya bo me sonikaka ke tendula inki: ‘Ditadi yina bantu ya ke tungaka losaka me kumaka ditadi ya kinkonko ya ntete-ntete’?*+18 Konso muntu yina ta bwa na zulu ya ditadi yina, yandi ta pasuka.+ Mpi konso muntu yina yo ta bwila, yo ta panza yandi.”19 Ebuna bansekudi mpi bamfumu ya banganga-nzambi sosaka kukanga yandi kaka na ntangu yina, kansi bo waka bantu boma, sambu bo bakisaka nde yandi pesaka mbandu yai sambu na bo.+20 Mpi ntangu bo talaka yandi mbote-mbote, bo tindaka bantu yina bo futaka na kinsweki sambu na kusala bonso nde bo kele bantu ya lunungu, sambu na kukanga yandi na kutuba na yandi,+ sambu bo pesa yandi na luyalu mpi na kiyeka ya guvernere.21 Bo yulaka yandi nde: “Longi, beto me zaba nde nge ke tubaka mpi ke longaka mbote mpi nge ke pona-ponaka ve, kansi nge ke longaka nzila ya Nzambi na kuwakana ti kieleka:22 Keti beto kele ti nswa ya* kufuta mpaku na Kaisali to ve?”23 Kansi yandi bakisaka mayele na bo ya mbi mpi yandi tubilaka bo nde:24 “Beno songa mono denari* mosi. Yo kele ti kifwanisu mpi zina ya nani?” Bo tubaka nde: “Ya Kaisali.”25 Yandi tubilaka bo nde: “Ebuna, kana mpidina, beno pesa bima ya Kaisali na Kaisali+ kansi bima ya Nzambi na Nzambi.”+26 Bo kukaka ve kukanga yandi na mambu yina yandi vandaka kutuba na ntwala ya bantu, kansi sambu bo yitukaka na mvutu na yandi, bo vandaka pima.27 Kansi, Basaduse ya nkaka, bayina ke tubaka nde lufutumuku+ kele ve, kwisaka mpi yulaka yandi+ nde:28 “Longi, Moize sonikilaka beto nde: ‘Kana mpangi ya muntu mosi kufwa, mpi yandi bikisa nkento, kansi yandi vandaka ve ti bana, mpangi na yandi ya bakala fwete baka nkento yina mpi kubutila mpangi na yandi bana.’+29 Ebuna, kuvandaka ti bampangi ya babakala nsambwadi. Ya ntete kwelaka nkento kansi yandi fwaka kukonda kubuta bana.30 Ya zole mpi mutindu mosi31 mpi ya tatu kwelaka yandi. Mutindu mosi sambu na bo yonso nsambwadi; bo fwaka mpi bo bikisaka ve bana.32 Nsuka-nsuka, nkento yina mpi fwaka.33 Ebuna na lufutumuku, yandi ta kuma nkento ya nani? Sambu bo yonso nsambwadi kwelaka yandi.”34 Yezu tubilaka bo nde: “Bana ya ngidika yai ya bima* ke kwelaka mpi bo ke kwedisaka bo,35 kansi bantu yina bo me monaka nde bo me fwana na kubaka luzingu na ngidika ya bima yina mpi lufutumuku na bafwa ta kwela ve mpi bo ta kwedisaka bo ve.+36 Ya kieleka, bo lenda fwa diaka mpi ve, sambu bo kele bonso bawanzio, mpi bo kele bana ya Nzambi sambu bo kele bana ya lufutumuku.37 Kansi na disolo ya mwa-nti ya bansende, Moize mpi monisaka nde bafwa ta futumuka, ntangu yandi ke binga Yehowa* nde ‘Nzambi ya Abrahami, Nzambi ya Izaki, mpi Nzambi ya Yakobi.’+38 Yandi kele Nzambi ya bafwa ve, kansi ya bantu yina kele na luzingu, sambu na meso na yandi bo yonso kele na luzingu.”+39 Bansekudi ya nkaka vutulaka nde: “Longi, nge me tuba mbote.”40 Sambu bo vandaka diaka ve ti kikesa ya kuyula yandi ata ngiufula mosi.41 Ebuna yandi yulaka bo nde: “Inki mutindu bo ke tubaka nde Kristu kele mwana ya Davidi?+42 Sambu Davidi yandi mosi ke tuba na mukanda ya Bankunga nde: ‘Yehowa* tubilaka Mfumu na mono nde: “Vanda na diboko na mono ya kitata43 tii kuna mono ta tula bambeni na nge bonso kazune sambu na makulu na nge.”’+44 Yo yina, Davidi ke binga yandi Mfumu; ebuna nki mutindu Kristu lenda vanda mwana ya Davidi?”45 Ebuna, ntangu bantu yonso vandaka kuwa, yandi tubilaka balongoki na yandi nde:46 “Beno keba na bansekudi yina ke zolaka kutambula-tambula na bamvwela mpi ke zolaka bambote na bazandu, bakiti ya ntete* na basinagoga mpi bisika ya lukumu mingi na bankinsi,+47 mpi yina ke diaka bima* ya mifwidi ya bankento mpi bo ke salaka bisambu ya nda sambu na kukusa bo. Bantu yai ta baka ndola ya ngolo kuluta.”
kon_Latn